08. marts 2025

**REFERAT fra årsmøde og generalforsamling i Aalborg Stiftsbestyrelse.**

**Mødet afholdtes i Bangsbostrand Kirke og Sognegård, fredag, den 07. marts 2025.**

Årsmødet begyndte i kirken med en kort andagt ved sognepræst Tove Kallehave Brogaard.

Herefter fortsatte vi til sognegården, hvor en dejlig middag ventede os.

Efter spisningen fortalte tidl. Hjørring-provst Lars-Erich Stephansen levende om sin år som ’pensionistpræst’ i Schweiz, en funktion, han tiltrådte i januar 2017 og bestred nogle år.

I Schweiz er der ikke mindre end fire forskellige, officielle sprog, hvilket indimellem satte provstens sprogkundskaber på alvorlig prøve, men opgaverne blev i reglen altid løst godt, måske med lidt hjælp af det engelske.

Efter opholdet i alpelandet vendte han og fru Birte tilbage til Vendsyssel og bosatte sig nær Vesterhavet.

Tiden som emeritus bruges nu på foredragsvirksomhed og på enkelte vakancer i nærliggende kirker.

**REFERAT fra generalforsamlingen**:

**1: Valg af dirigent.**

*Domprovst Jacob Køhn Andersen valgtes uden modkandidat. Det konstateredes, at dagsordenen var udsendt betids som angivet i vedtægterne*.

**2: Valg af referent.**

*Næstformand Ole Stevns refererede på grund af sekretærens forfald.*

**3: Beretning for årets arbejde ved formanden.**

”Verden forandrer sig med hastige skridt – og i disse uger sker forandringerne næsten time for time, men godt at der stadigvæk findes nogen stabilitet, og her tænker jeg på, at vi igen er samlet til årsmøde i marts måned. Dog er der også sket ændring med vores organisation. Navnet er ikke mere De Danske Sømands- og Udlandskirker men Den Danske Kirke i Udlandet. Det vender jeg tilbage til senere.

Bestyrelsen var samlet i Sulsted Sognegård den 12. februar for at forberede årsmøde 2024, som startede i Sulsted Kirke den 15. marts. Tidligere Sydslesvigprovst Viggo Jacobsen stod for andagten i kirken, og sognets næstformand Axel Lottrup fortalte om kirkens historie samt de prægtige kalkmalerier.

Derefter kørte vi til sognegården. Efter spisningen fortalte Viggo Jacobsen om sit virke som præst i udlandet. Første embede var ved Sømandskirken i Rotterdam, hvorefter Viggo Jacobsen blev ansat ved Ansgar Kirke i Flensborg og fortsatte som præst og senere provst ved Helligåndskirken også i Flensborg. Det spændende foredrag gav et godt indblik i, hvilke udfordringer man stilles overfor, når man bliver ansat i en kirke uden for Danmark, og Viggo Jacobsen gav også et fortrinligt billede af udfordringerne i Sydslesvig i de mange år, som han havde boet og arbejdet i Flensborg.

Herefter fulgte generalforsamlingen. På valg var Kristinna Brejner, som havde fået stilling som præst i Slesvig og var flyttet til Tyskland. Peter Sand ønskede ikke genvalg. Bestyrelsen havde besluttet at arbejdet kunne klares med 5 bestyrelsesmedlemmer, hvorfor der ikke var nyvalg til bestyrelsen.

Provst Mette Moesgaard Jørgensen blev valgt som suppleant, og Mette var i forvejen med i bestyrelsen som observatør, da Stiftsrådet havde besluttet at have en observatør i alle udvalgene under Aalborg Stift.

Revisor Edmund Jensen, V. Hjermitslev blev genvalgt.

Den 31. maj – 1. juni stod jeg igen på DSUK’s stand under Landsforeningen af Danske Menighedsråds årsmøde på Nyborg Strand, og det var igen en god oplevelse at fortælle omarbejdet i de danske kirker i udlandet.

På det følgende bestyrelsesmøde i juni måned konstituerede bestyrelsen sig med Ole Stevns som næstformand, Jytte Lind Kobstrup som kasserer, Rita Moore som sekretær og Poul Venø som menigt bestyrelsesmedlem, og jeg fortsatte som formand.

På mødet besluttede bestyrelsen at takke ja til et tilbud fra kirken i Nykøbing Mors om, at man kunne præsentere brochurer om DSUK’s arbejde på en stand under Kulturmødet på Mors, som skulle finde sted sidst i august måned.

Vi fandt også frem til de 5 personer, som skulle repræsentere foreningen ved DSUK’s repræsentantskabsmøde på Nyborg Strand den 30. og 31. august.

Sidst i juni måned var der teams-møde for stiftsbestyrelsernes formænd- og næstformænd, og her fortalte DSUK’s formand Anne E. Jensen om planerne for et nyt navn til vores organisation.

DSUK’s Lands- og Repræsentantskabsmøde fandt som sagt ovenfor sted på Nyborg Strand. Ole Stevns og jeg deltog i et møde for alle stiftsbestyrelsernes formænd og næstformænd, og alle bestyrelsesmedlemmer samt 3 ægtefæller deltog både i lørdagens landsmøde med foredrag samt fejringen af 20-året for DSUK ved en flot festmiddag lørdag aften. Søndag var der repræsentantskabsmøde, hvor man vedtog at ændre organisationens navn til Den Danske Kirke i Udlandet, og der var også ændring af vedtægterne. Bl.a. står der ikke mere i vedtægterne, hvordan reglerne er for arbejdet i Danmark. Disse regler bliver fremover fastsat af bestyrelsen for Den Danske Kirke i Udlandet. – For god ordens skyld vil jeg nævne, at dette årsmøde samt dagsorden er indkaldt iht. teksten i de tidligere vedtægter.

Som tidligere var det positivt at være med til lands- og repræsentantskabsmødet på Nyborg Strand, fordi vi igen fik et godt indtryk af, at vi er med i en organisation, som er repræsenteret i store dele af verden, og hvor vigtigt et arbejde der udføres af alle udsendte præster og juniorassistenter samt alle lokale kirkeråd og ansatte ved kirkerne. Især var det spændende at høre indlæg fra de udsendte præster, hvor de fortalte om deres arbejde, som slet ikke kan sammenlignes med jobbet som præst i Danmark.

Den 4. november samledes bestyrelsen hos Jytte i Åbybro, og vi begyndte at planlægge dette årsmøde samt drøftelse af, hvordan vi kunne støtte Sømandskirken i Göteborg ved igen at hjælpe til ved julebasaren, som fandt sted den 23. og 24. november. Poul, Mariann og jeg drog afsted, og vi fik igen det indtryk, at de var glade for vores hjælp. Denne gang havde Poul og Mariann støvet rundt et par måneder efter gode tilbud hos alle supermarkeder i Frederikshavn, hvorfor der i år var billige indkøb til videresalg i basarens butik. De mange flæskestege og stykker ost blev revet væk. De billige indkøb i Danmark var en af grundene til, at basaren gav større overskud end i 2023, og da det regnede begge dage, var der virkelig mange besøgende, som valgte at gå i ly for regnen. Vi kunne se, at mange kom og spiste smørrebrød både lørdag og søndag.

Som jeg har nævnt i min beretning for de seneste år, har bestyrelsen været engageret i at kontakte alle de sogne i Aalborg Stift, som endnu ikke var medlemmer af Den Danske Kirke i Udlandet. Vi startede i 2021 og dengang var der 86 sogne, som ikke var medlem. Vi er næsten færdige, og det foreløbige resultat er, at vi har fået 22 nye sognemedlemmer, dvs. en succesrate på 25%. Og det er vi faktisk både glade for og også lidt stolte over. Da vores forening kan få op til 5% af det beløb, som sognene i Aalborgs Stift indbetaler i kontingent, betyder det også flere penge til aktiviteter.

Jeg vil slutte med at takke bestyrelsen for det gode samarbejde i årets løb, og jeg håber, at der er spørgsmål til beretningen.”

Spørgsmål og kommentarer fra salen:

Lars-Eric Stephansen bemærkede, at menighedsrådene i Aalborg Stift generelt var særdeles positive, når det gjaldt om at tegne medlemskab i Den Danske Kirke i Udlandet.

Ole Stevns gjorde opmærksom på, at vi på Mors må gøre et og andet for at vække større interesse for vort arbejde.

*Beretningen blev énstemmigt godkendt*

**4: Aflæggelse af årsregnskab til godkendelse.**

*Kassereren fremlagde og kommenterede det reviderede regnskab.*

*Regnskabet, der pr. 31.12.2024 udviste en kassebeholdning på kr. 5.120,56, godkendtes uden bemærkninger.*

**5: Valg af medlemmer til Stiftsbestyrelsen samt 1 suppleant for disse.**

*Alle bestyrelsesmedlemmer var på valg denne gang, og alle genvalgtes.*

*Som suppleant valgtes provst em. Lars-Eric Stephansen, Hjørring.*

**6: Valg af repræsentanter til DSUK’s repræsentantskab**.

*Forsamlingen vedtog at lade bestyrelsen udpege de fem delegerede, vi kan stille til repræsentantskabet.*

**7: Valg af revisor og revisorsuppleant.**

Edmund Jensen, Vester Hjermitslev sogn, genvalgtes som revisor, og Edith Vaihøj valgtes til suppleant.

**8: Eventuelt.**

*Intet*

For REF.: Ole Stevns